SAL onttrek op die nippertjie uit Skoor-vergaderingDrie van SAL se Airbus A330-243 vliegtuie staan by Heathrow-lughawe in Engeland in 2012. Foto: Alex Beltyukov/RuSpotters Team/Commons.wikimedia.org Die Suid-Afrikaanse Lugdiens (SAL) het Woensdag versuim om voor die parlementêre staande komitee oor openbare rekeninge (Skoor) te verskyn om te verduidelik en rekenskap te gee waarom die lugdiens die afgelope twee finansiële jare nie finansiële verslae ingedien het nie. Alf Lees, DA-lid van Skoor, het gesê SAL het Woensdagoggend ŉ e-pos aan die voorsitter van die komitee gestuur as kennisgewing dat die lugdiens nie voor Skoor sal verskyn nie. “Die DA veroordeel die SAL se doelbewuste gebrek aan samewerking met die parlement. Dit sal nou die derde jaar wees wat die SAL nie finansiële verslae indien nie. Die SAL se arrogansie is ongelooflik, veral gegewe die feit dat dié staatsonderneming die belastingbetaler al R57 miljard se verliese gekos het en steeds teen ŉ geweldige verlies bedryf word met geen voordeel aan armes nie.” Lees het gesê dit is geen geheim dat die SAL tans in ŉ insolvente finansiële toestand is nie en die nasionale fiskus dreineer met herhaaldelike skenkings. “Dit is vererger deur stakende werkers en vlugte wat gekanselleer moes word. Na raming het dit verliese van meer as R50 miljoen per dag beteken.” Volgens hom is die SAL bankrot en beslis nie in ŉ posisie om sy skuld te delg nie, gegewe dat die raad van die SAL publiek bekend gemaak het dat hy moontlik nie voldoende geld gaan hê om salarisse en lone vir November 2019 te betaal nie. “Ondanks die onvermoë om sy skuld te delg, laat die SAL-direkteure toe dat SAL steeds handel dryf. Dit kom neer op roekelose handel. Die direkteure van SAL oortree gevolglik artikel 22 van die Maatskappyewet wat ŉ maatskappy verhoed om handel te dryf indien die maatskappy nie in staat is om sy skuld te delg wanneer dit betaalbaar is nie.” Lees het gesê die DA benadruk weereens die krisis waarin die SAL homself bevind en dat die SAL onder ondernemingsredding geplaas moet word en dat geen verdere finansiële skenkings aan die lugdiens oorbetaal moet word nie.